รัฐบาลไทย-ข่าวทำเนียบรัฐบาล-นายกฯ ประชุมร่วม ก.บ.ภ.-ก.น.จ. ย้ำให้ทุกหน่วยงานทำงานแก้ปัญหาแบบพุ่งเป้า เน้นการเชื่อมโยง ใช้จ่ายงบประมาณรอบคอบ สุจริต โปร่งใส เป็นธรรม ตรวจสอบได้
วันจันทร์ที่ 14 กุมภาพันธ์ 2565
นายกฯ ประชุมร่วม ก.บ.ภ.-ก.น.จ. ย้ําให้ทุกหน่วยงานทํางานแก้ปัญหาแบบพุ่งเป้า เน้นการเชื่อมโยง ใช้จ่ายงบประมาณรอบคอบ สุจริต โปร่งใส เป็นธรรม ตรวจสอบได้
นายกฯ ประชุมร่วม ก.บ.ภ.-ก.น.จ. ย้ําให้ทุกหน่วยงานทํางานแก้ปัญหาแบบพุ่งเป้า เน้นการเชื่อมโยง ใช้จ่ายงบประมาณรอบคอบ สุจริต โปร่งใส เป็นธรรม ตรวจสอบได้ กําชับ ติดตามประเมินผลการดําเนินการตามแผนพัฒนาจังหวัด-กลุ่มจังหวัด ให้เกิดผลสัมฤทธิ์ตามเป้าหมาย
วันนี้ (14 ก.พ.65 ) เวลา 09.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมร่วมคณะกรรมการบูรณาการนโยบายพัฒนาภาค (ก.บ.ภ.) และคณะกรรมการนโยบายการบริหารงานจังหวัดและกลุ่มจังหวัดแบบบูรณาการ (ก.น.จ.) ครั้งที่ 1/2565 ร่วมกับหน่วยงานที่เกี่ยวข้อง ณ ตึกภักดีบดินทร์ ทําเนียบรัฐบาลและผ่านสื่ออิเล็กทรอนิกส์ โดยมี นายวิษณุ เครืองาม รองนายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอาคม เติมพิทยาไพสิฐ รัฐมนตรีว่าการกระทรวงการคลัง และนายนิพนธ์ บุญญามณี รัฐมนตรีช่วยว่าการกระทรวงมหาดไทย เข้าร่วมประชุม ทั้งนี้ นายธนกร วังบุญคงชนะ โฆษกประจําสํานักนายกรัฐมนตรี สรุปสาระสําคัญการประชุม ดังนี้
นายกรัฐมนตรี เน้นย้ําความสําคัญการดําเนินการขับเคลื่อนการพัฒนาของจังหวัดและกลุ่มจังหวัดที่มีความสอดคล้องกับนโยบายรัฐบาล โดยเฉพาะด้านการแก้ไขปัญหาความยากจนแบบพุ่งเป้า โดยดําเนินการให้มีความสอดคล้องกัน และขับเคลื่อนการแก้ไขปัญหาแบบบูรณาการร่วมกันเพื่อให้เกิดความเชื่อมโยง รวมทั้งควรมีการติดตามประเมินผลการดําเนินงานในระยะที่ผ่านมา เพื่อประเมินผลสัมฤทธิ์ที่เป็นรูปธรรม ตลอดจนให้ความสําคัญกับการสื่อสารเกี่ยวกับการดําเนินงานพัฒนาให้ทุกภาคส่วนได้รับรู้และสร้างความเข้าใจร่วมกัน โดยทุกหน่วยงานต้องมีการพัฒนาปรับปรุงการทํางานแก้ไขสิ่งต่าง ๆ ให้เกิดผลเป็นรูปธรรมให้ได้ สอดคล้องกับศักยภาพ โอกาสของแต่ละพื้นที่ และความต้องการของประชาชนอย่างแท้จริง ทั้งนี้ ขอให้ทุกฝ่ายบูรณาการการทํางานร่วมกันทั้งระดับงานฟังก์ชั่น งานจังหวัดและกลุ่มจังหวัด เน้นบูรณาการแผนงาน แผนคน และแผนเงิน ที่ต้องทําให้สอดคล้องกับเป้าหมายและนโยบายของรัฐบาล รวมทั้งสอดคล้องกับศักยภาพของพื้นที่และความต้องการของประชาชน ตลอดจนมีการพัฒนาให้สอดคล้องกับการเปลี่ยนแปลง และนําเทคโนโลยีมาปรับใช้ให้เต็มศักยภาพ เพื่อให้การปฏิบัติเป็นไปอย่างประสานสอดคล้องกัน เกิดผลเป็นรูปธรรม ประเมินผลได้ตามห้วงระยะเวลาที่กําหนดไว้ โดยภายในปี 2565 ต้องมีผลการดําเนินงานออกมาเป็นรูปธรรมตามเป้าหมายที่วางไว้ ขณะเดียวกันต้องสามารถชี้แจงให้ประชาชนรับทราบผลการดําเนินงานต่าง ๆ และประโยชน์ที่จะได้รับจากการดําเนินการที่เกิดขึ้น เพื่อร่วมกันขับเคลื่อนตั้งแต่ระดับพื้นที่ ระดับจังหวัด ระดับภูมิภาค ขยายมาสู่ภาพรวมในระดับประเทศ
นายกรัฐมนตรีกําชับถึงการใช้จ่ายงบประมาณ ต้องคํานึงถึงรายได้ของประเทศที่มีอยู่ รวมทั้งต้องดําเนินการอย่างระมัดระวัง รอบคอบ สุจริต โปร่งใส เป็นธรรม ตรวจสอบได้ เกิดความคุ้มค่าและประโยชน์สูงสุดต่อประชาชนและประเทศชาติ และต้องไม่ส่งผลกระทบต่องบประมาณโดยรวมของประเทศ โดยเฉพาะในงบให้เปล่าที่ต้องพิจารณาอย่างละเอียดรอบคอบ รัดกุม ขณะเดียวกันต้องมีการปรับการทํางานและงบประมาณให้สอดคล้องกับบริบท และสถานการณ์ที่เกิดขึ้นของโลก ทั้งเรื่องพลังงาน สังคม ความมั่นคง ปัญหาสภาพภูมิอากาศ เทคโนโลยีและนวัตกรรม เป็นต้น นายกรัฐมนตรี ยังให้นโยบายการตรวจติดตามและประเมินผลการดําเนินการ ตามแผนพัฒนาจังหวัดและกลุ่มจังหวัด ว่า เป็นเรื่องที่เกี่ยวข้องกับหลายหน่วยงาน จึงต้องมีการตรวจติดตามประเมินผลทั้งในหลักการและเชิงนโยบายให้สอดคล้องกับยุทธศาสตร์ชาติ มุ่งเน้นให้เกิดประโยชน์ทั้งทางตรงและโดยอ้อม โดยเฉพาะการฝึกอบรมที่ต้องมุ่งให้สามารถนําไปปฏิบัติได้จริง เกิดประโยชน์ต่อประชาชนในพื้นที่ พร้อมกําชับ มติต่าง ๆ ที่ออกไปต้องมีการติดตามประเมินผลอย่างใกล้ชิด ต่อเนื่อง เพื่อพัฒนาปรับปรุงแผนงานโครงการให้มีประสิทธิภาพมากยิ่งขึ้น และเกิดผลสัมฤทธิ์ตามเป้าหมายที่กําหนด
ในตอนท้าย นายกรัฐมนตรีย้ํารัฐบาลทํางานแบบกระจายอํานาจ มุ่งเน้นการทํางานและแก้ปัญหาแบบพุ่งเป้า พัฒนาศักยภาพ สร้างความเชื่อมโยง สร้างผลิตภัณฑ์ใหม่ ๆ ด้วยการวิจัยพัฒนานําสู่การผลิต เชื่อมต่อทุกมิติ เล็ก กลาง ใหญ่ รวมทั้งการพัฒนาขับเคลื่อนวิสาหกิจชุมชน Start up ธุรกิจเก่าและใหม่ โดยขอให้ทุกคนร่วมมือกันขับเคลื่อนเพื่อให้ประเทศเดินหน้าต่อไปตามเป้าหมายที่กําหนดไว้ พร้อมกล่าวถึงวันวาเลนไทน์ว่า นอกจากรักตัวเองแล้วก็รักชาติ ศาสน์ กษัตริย์ รักครอบครัว และรักผู้ร่วมงานทุกคน สังคมและคนอื่น “รักคือรักด้วยความไว้วางใจ” สิ่งนี้เป็นสิ่งสําคัญในการสร้างพลังรักและความสามัคคีของคนในชาติ เพื่อขจัดอุปสรรคต่าง ๆ ไปให้ได้ โดยทุกคนร่วมมือกัน
สําหรับมติที่ประชุม กบภ. และ กนจ. ที่สําคัญ อาทิ
ที่ประชุมเห็นชอบ (1) แผนพัฒนาจังหวัดและกลุ่มจังหวัด พ.ศ. 2566 – 2570 (2) แผนปฏิบัติราชการประจําปีงบประมาณ พ.ศ. 2566 ของจังหวัดและกลุ่มจังหวัด จํานวนรวม 1,854 โครงการ 40,822.6021 ล้านบาท โดยเป็นงบประมาณที่เห็นควรสนับสนุนในกรอบวงเงิน จํานวน 1,409 โครงการ 29,284.2278 ล้านบาท และงบประมาณที่เห็นควรสนับสนุนเกินกรอบวงเงิน จํานวน 445 โครงการ 11,538.3743 ล้านบาท (3) ข้อเสนอแผนงานโครงการของส่วนราชการที่สอดคล้องกับร่างกรอบแผนพัฒนาภาค พ.ศ. 2566 - 2570 ที่จะดําเนินการในปีงบประมาณ พ.ศ. 2566 จํานวน 937 โครงการ โดยให้สํานักงบประมาณให้ความสําคัญและพิจารณาสนับสนุนงบประมาณโครงการภายใต้แผนปฏิบัติการภาค (4) การขอโอนเปลี่ยนแปลงโครงการเพื่อชดเชยเงินถูกพับไปของจังหวัดและกลุ่มจังหวัดตามแผนปฏิบัติราชการประจําปีงบประมาณ พ.ศ. 2557 - 2563 (5) หลักเกณฑ์และแนวทางปฏิบัติการใช้งบประมาณของจังหวัดและกลุ่มจังหวัด เพื่อดําเนินการตามคําชี้ขาดของอนุญาโตตุลาการ (6) การแต่งตั้งผู้ทรงคุณวุฒิในคณะอนุกรรมการบูรณาการนโยบายพัฒนาภาค (อ.ก.บ.ภ.วิชาการ และ อ.ก.บ.ภ.ภาคตะวันออก)
ที่ประชุมรับทราบ (1) การแต่งตั้งผู้แทนภาคประชาสังคมเป็นกรรมการในคณะกรรมการนโยบายการบริหารงานจังหวัดและกลุ่มจังหวัดแบบบูรณาการ (2) การแต่งตั้งผู้แทนภาคประชาสังคมหรือประชารัฐ และผู้ทรงคุณวุฒิในคณะกรรมการบูรณาการนโยบายพัฒนาภาค (3) การขับเคลื่อนพัฒนาการเชิงพื้นที่ : ตัวอย่างความสําเร็จ และปัญหาอุปสรรค (4) รายงานผลการตรวจติดตามและประเมินผลการดําเนินการตามแผนพัฒนาจังหวัดและกลุ่มจังหวัด ประจําปีงบประมาณ พ.ศ. 2564 ของผู้ตรวจราชการสํานักนายกรัฐมนตรี และผู้ตรวจราชการกระทรวงมหาดไทย (5) รายงานการตรวจสอบโครงการตามแผนปฏิบัติราชการประจําปีของจังหวัด/กลุ่มจังหวัด ของสํานักงานการตรวจเงินแผ่นดิน
----------------
กลุ่มประชาสัมพันธ์และเผยแพร่ สํานักโฆษก